62004CJ0128_SK
Účastníci konania
Odôvodnenie
Výrok
Účastníci konania
Vo veci C‑128/04,
ktorej predmetom je návrh na začatie prejudiciálneho konania podľa článku 234 ES, podaný rozhodnutím rechtbank van eerste aanleg te Dendermonde (Belgicko) z 19. januára 2004 a doručený Súdnemu dvoru 9. marca 2004, ktorý súvisí s trestným konaním proti:
Annic Andréa Raemdonck,
Raemdonck-Janssens BVBA,
SÚDNY DVOR (tretia komora),
v zložení: predseda tretej komory A. Rosas (spravodajca), sudcovia A. La Pergola, J.‑P. Puissochet, U. Lõhmus a A. Ó Caoimh,
generálny advokát: M. Poiares Maduro,
tajomník: R. Grass,
so zreteľom na písomnú časť konania,
so zreteľom na pripomienky, ktoré predložili:
– vláda Spojeného kráľovstva, v zastúpení: K. Manji, splnomocnený zástupca, za právnej pomoci M. Demetriou, barrister,
– Komisia Európskych spoločenstiev, v zastúpení: W. Wils, splnomocnený zástupca,
so zreteľom na rozhodnutie prijaté po vypočutí generálneho advokáta, že vec bude prejednaná bez jeho návrhov,
vyhlásil tento
Rozsudok
Odôvodnenie
1. Návrh na začatie prejudiciálneho konania sa týka výkladu článku 13 ods. 1 písm. g) nariadenia Rady (EHS) č. 3820/85 z 20. decembra 1985 o zosúlaďovaní niektorých právnych predpisov v sociálnej oblasti, ktoré sa týkajú cestnej dopravy (Ú. v. ES L 370, s. 1; Mim. vyd. 05/001, s. 319).
2. Tento návrh bol podaný v rámci trestného konania vedeného proti spoločnosti podľa belgického práva Raemdonck-Janssens BVBA (ďalej len „Raemdonck-Janssens“) a pani Raemdonck, riaditeľke tejto spoločnosti, pre údajné porušenie ustanovení nariadenia Rady (EHS) č. 3821/85 z 20. decembra 1985 o záznamovom zariadení v cestnej doprave (Ú. v. ES L 370, s. 8; Mim. vyd. 07/001, s. 227).
Právny rámec
Právna úprava Spoločenstva
3. Nariadenie č. 3821/85 vyžaduje, aby vozidlá používané v cestnej doprave boli vybavené tachografom. Podľa jeho článku 14 ods. 2:
„Podnik uchováva záznamové listy v dobrom stave aspoň rok po ich použití a poskytne kópie príslušným vodičom, ktorí o ne požiadajú. Listy budú vypracúvané alebo odovzdávané na požiadanie ktoréhokoľvek zmocneného inšpekčného úradníka.“
4. Článok 3 ods. 2 nariadenia č. 3821/85 uvádza, že členské štáty môžu oslobodiť vozidlá uvedené v článku 13 ods. 1 nariadenia (EHS) č. 3820/85 od uplatňovania tohto nariadenia. Informujú Komisiu Európskych spoločenstiev o každom takomto oslobodení.
5. Článok 13 ods. 1 nariadenia č. 3820/85 uvádza:
„1. Každý členský štát môže na svojom vlastnom území alebo so súhlasom príslušných štátov na území iného členského štátu udeliť výnimky z akýchkoľvek ustanovení tohto nariadenia, ktoré sa vzťahujú na prepravu vozidlom, ktoré patrí do jednej alebo viacerých z nasledujúcich kategórií:
…
g) vozidlá, ktoré prepravujú materiál alebo vybavenie, ktoré vodič potrebuje pri výkone svojej práce v okruhu 50 kilometrov od miesta, kde má vozidlo normálne základňu [obvyklé stanovište – neoficiálny preklad ], pričom sa predpokladá [za predpokladu – neoficiálny preklad ], že riadenie vozidla nie je hlavná činnosť vodiča a takáto výnimka vážne nenaruší ciele tohto nariadenia. Členské štáty môžu povoľovať takéto výnimky na základe individuálneho oprávnenia [podmieniť túto výnimku získaním individuálneho povolenia – neoficiálny preklad ];
…
Členské štáty budú informovať Komisiu o výnimkách udelených podľa tohto odseku.“
6. Článok 1 ods. 3 toho istého nariadenia definuje „vodiča“ ako „každ[ú] osob[u], ktorá riadi vozidlo aj krátky čas alebo ktorá sa prepravuje vo vozidle za tým účelom, aby ho mohla riadiť v prípade potreby“.
Vnútroštátna právna úprava
7. Ustanovenia nariadenia č. 3821/85 boli v Belgicku vykonané kráľovským nariadením z 13. júla 1984 ( Moniteur belge
zo 4. októbra 1984, s. 13509) v znení kráľovského nariadenia z 10. novembra 1987 ( Moniteur belge
z 19. decembra 1987, s. 19062). Článok 1 druhý odsek tohto nariadenia uvádza, že povinné vybavenie motorových vozidiel registrovaných v Belgicku a používaných v cestnej doprave tachografom sa nevzťahuje na motorové vozidlá uvedené v prílohe 1 tohto nariadenia. V prílohe 1 B bode 8 sú uvedené „vozidlá prepravujúce materiál alebo vybavenie, ktoré vodič potrebuje pri výkone svojej práce v okruhu 50 kilometrov od miesta, kde má vozidlo obvyklé stanovište, za predpokladu, že riadenie vozidla nie je hlavnou činnosťou vodiča“.
Konanie vo veci samej a prejudiciálna otázka
8. Činnosť, ktorú vykonáva Raemdonck-Janssens v oblasti všeobecných prác na infraštruktúre, spočíva vo vykonávaní horizontálnych vrtov s následným kladením potrubí, káblov a zriaďovaní telekomunikačných sietí. Spoločnosť využíva vlastných vodičov, celkovo piatich, na prepravu potrebného materiálu na staveniská.
9. Dňa 18. októbra 2001 bolo skontrolované jedno nákladné vozidlo patriace Raemdonck-Janssens. Prehliadka záznamových listov tachografu tohto vozidla preukázala, že pán Burm, jeho vodič, vykonával prácu nadčas.
10. Na základe tohto zistenia požiadal úradník poverený kontrolou dodržiavania sociálnej právnej úpravy o prístup k záznamom z tachografov všetkých vodičov zamestnaných v Raemdonck-Janssens za obdobie jedného roka. Najprv mu bol umožnený prístup len k záznamom posledného štvrťroka 2001 týkajúcim sa pána Burma, ako aj k jeho výplatným listinám zodpovedajúcim tomuto obdobiu. Preskúmanie týchto podkladov ukázalo, že pán Burm vykonával prácu nadčas bez toho, aby mu z tohto dôvodu bolo vyplatené mzdové zvýhodnenie alebo poskytnuté náhradné voľno. Okrem toho sa zistilo, že pán Burm pracoval v sobotu v rozpore s predpismi o vykonávaní stavebných prác. Úradník poverený kontrolou mal neskôr prístup tiež k individuálnym výplatným listinám ostatných vodičov zamestnaných v Raemdonck-Janssens. Ich preverením sa zistilo, že títo vodiči neboli nikdy odmeňovaní za prácu nadčas.
11. Openbaar Ministerie začalo trestné konanie proti pani Raemdonck a proti Raemdonck-Janssens na rechtbank van eerste aanleg te Dendermonde (Belgicko). Obvinení tvrdia, že na prepravu, ktorú vykonával Raemdonck-Janssens, sa vzťahuje výnimka uvedená v článku 13 ods. 1 písm. g) nariadenia č. 3280/85. Vodiči boli zamestnaní, aby prepravovali na staveniská potrebný materiál a vybavenie, konkrétne rýpadlá, káble a tvárnice. Tieto staveniská sa nachádzali v okruhu 50 kilometrov od sídla predmetnej spoločnosti. Výrazy „materiál alebo vybavenie“ zahŕňajú v kontexte, v akom sa toto ustanovenie nachádza, stavebné materiály a materiály, ktoré majú byť uložené, ako sú káble.
12. Keďže rechtbank van eerste aanleg te Dendermonde sa domnieval, že trestné konanie, v ktorom rozhoduje, sa týka práva Spoločenstva, rozhodol prerušiť konanie a položiť Súdnemu dvoru túto prejudiciálnu otázku:
„Majú sa výrazy ‚materiál alebo zariadenie‘ uvedené v článku 13 [ods. 1] písm. g) nariadenia... č. 3820/85... vykladať tak, že sa vzťahujú výlučne na ‚náradie a prístroje‘, alebo naopak tak, že zahŕňajú aj veci potrebné na vykonávanie stavebných prác, ktoré možno prepravovať osobitne alebo spolu s náradím a prístrojmi, ako sú stavebné materiály alebo káble?“
O prejudiciálnej otázke
13. Vnútroštátny súd sa svojou otázkou v podstate pýta, či sa majú výrazy „materiál alebo vybavenie“ uvedené v článku 13 ods. 1 písm. g) nariadenia č. 3820/85 vykladať v rámci systému výnimiek uvedeného v článku 3 ods. 1 nariadenia č. 3821/85 tak, že sa vzťahujú výlučne na „náradie a prístroje“, alebo naopak tak, že zahŕňajú aj veci potrebné na vykonávanie stavebných prác, ktoré možno prepravovať osobitne alebo spolu s náradím a prístrojmi, ako sú stavebné materiály alebo káble.
14. Aby bolo možné poskytnúť užitočnú odpoveď na túto otázku, treba na jednej strane preskúmať podmienky uplatnenia výnimky uvedenej v článku 13 ods. 1 písm. g) nariadenia č. 3820/85 a na druhej strane analyzovať rozsah tohto ustanovenia.
15. Pokiaľ ide o tieto podmienky, vláda Spojeného kráľovstva, ako aj Komisia majú pochybnosti, či sú všetky tieto podmienky splnené vo veci samej. Spochybňujú najmä postavenie vodičov vozidiel prepravujúcich materiál alebo vybavenie a povahu ich činnosti. Na druhej strane je nesporné, že predmetné vozidlá sa používali v okruhu 50 kilometrov od miesta, kde majú obvyklé stanovište.
16. Podľa znenia článku 13 ods. 1 písm. g) nariadenia č. 3820/85 sa výnimka uvedená v tomto ustanovení použije len za predpokladu, že riadenie vozidla nie je vodičovou hlavnou činnosťou. Okrem toho musí vodič používať predmetný materiál alebo predmetné vybavenie pri svojej práci. Tieto dve podmienky sa teda vzťahujú na činnosti vodiča, a nie na činnosti predmetného podniku.
17. Údaje, ktoré má Súdny dvor k dispozícii, mu neumožňujú s istotou preukázať, či vodiči zamestnaní v Raemdonck-Janssens spĺňajú takto stanovené požiadavky. Za týchto okolností je úlohou vnútroštátneho súdu, ktorý prejednáva vec samu a ktorý musí prevziať zodpovednosť za následné súdne rozhodnutie, aby s ohľadom na konkrétne skutkové okolnosti určil, či sú uvedené požiadavky splnené alebo nie.
18. Pokiaľ ide o výklad výrazov „materiál alebo vybavenie“ uvedených v článku 13 ods. 1 písm. g) nariadenia č. 3820/85, vláda Spojeného kráľovstva a Komisia tvrdia, že sa netýkajú výlučne „nástrojov a prístrojov“, ale môžu zahŕňať aj stavebné materiály a káble.
19. Treba konštatovať, že takýto výklad podporuje znenie predmetného ustanovenia, jeho kontext, ako aj účel úpravy, ktorej je súčasťou.
20. Najprv je dôležité poukázať na to, že vykladať výrazy „materiál alebo vybavenie“, tak, že sa vzťahujú len na „náradie a prístroje“, nie je v súlade s článkom 13 ods. 1 písm. g) nariadenia č. 3820/85. Aj keď pojem „vybavenie“ zahŕňa najmä náradie a prístroje, ktoré vodič prepravuje, lebo ich potrebuje pri výkone svojej práce, pojem „materiál“ má širší význam a týka sa aj materiálov, ktoré sú potrebné na vykonanie tejto práce.
21. Ďalej, pokiaľ ide o kontext, v ktorom sa nachádzajú výrazy „materiál alebo vybavenie“, treba zdôrazniť, že je potrebné vykladať ich so zreteľom na podmienky uvedené v článku 13 ods. 1 písm. g) nariadenia č. 3820/85, najmä tie, ktoré vyplývajú zo vsuviek „ktoré vodič potrebuje pri výkone svojej práce“ a „predpokladá sa [za predpokladu – neoficiálny preklad ], že riadenie vozidla nie je hlavná činnosť vodiča“. Vodič vozidla, ktorého hlavnou činnosťou nie je riadenie vozidla, môže pre výkon svojej práce prepravovať nielen náradie a vybavenie, ale aj materiály, akými sú stavebné materiály, ktoré sú potrebné pri výkone tejto práce. Nič nebráni tomu, aby sa toto ustanovenie týkalo aj takýchto materiálov.
22. Nakoniec, pokiaľ ide o preskúmanie účelu predmetnej úpravy vo veci samej, je vhodné pripomenúť nielen účel výnimky stanovenej v článku 13 ods. 1 písm. g) nariadenia č. 3820/85, ale aj ciele, ktoré toto nariadenie, ako aj nariadenie č. 3821/85 sleduje. Je nesporné, že tieto nariadenia sledujú zlepšenie bezpečnosti cestnej premávky a pracovných podmienok vodičov. Tieto ciele sa prejavujú najmä v povinnosti vybaviť vozidlá určené na cestnú dopravu tachografom, ktorý umožňuje kontrolu časov vedenia vozidla a odpočinku vodičov.
23. Ako však vyplýva zo štvrtého odôvodnenia nariadenia č. 3821/85 a z článku 13 ods. 1 písm. g) nariadenia č. 3820/85, niektoré vozidlá a niektoré nimi uskutočňované druhy prepravy možno bez problémov vylúčiť z oblasti pôsobnosti úpravy, ktoré zavádzajú tieto nariadenia. Členské štáty totiž môžu na svojom území za určitých podmienok a bez toho, aby to poškodilo ciele tejto úpravy, stanoviť výnimky pre také prepravy vozidlami, aké sú uvedené v tomto článku 13 ods. 1 písm. g). Keďže podmienky uplatnenia tohto posledne uvedeného ustanovenia sú striktne určené, nemôže byť výklad výrazov „materiál alebo vybavenie“ v tom zmysle, že sa vzťahujú aj na veci potrebné na vykonanie stavebných prác v rozpore so sledovaným cieľom, ktorým je zlepšenie bezpečnosti cestnej premávky a pracovných podmienok vodičov. Tento výklad umožňuje okrem toho zabezpečiť effet utile
výnimky uvedenej v článku 13 ods. 1 písm. g) nariadenia č. 3820/85.
24. Vzhľadom na uvedené treba na položenú otázku odpovedať tak, že výrazy „materiál alebo vybavenie“ uvedené v článku 13 ods. 1 písm. g) nariadenia č. 3820/85 sa majú vykladať v rámci systému výnimiek uvedeného v článku 3 ods. 2 nariadenia č. 3821/85 tak, že sa nevzťahujú výlučne na „náradie a prístroje“, ale že zahŕňajú aj veci potrebné na vykonávanie stavebných prác ako sú stavebné materiály alebo káble, potrebné na vykonávanie prác, ktoré patria k hlavnej činnosti vodiča predmetného vozidla.
O trovách
25. Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.
Výrok
Z týchto dôvodov Súdny dvor (tretia komora) rozhodol takto:
Výrazy „materiál alebo vybavenie“ uvedené v článku 13 ods. 1 písm. g) nariadenia Rady č. 3820/85 z 20. decembra 1985 o zosúlaďovaní niektorých právnych predpisov v sociálnej oblasti, ktoré sa týkajú cestnej dopravy sa majú vykladať v rámci systému výnimiek uvedeného v článku 3 ods. 2 nariadenia Rady č. 3821/85 z 20. decembra 1985 o záznamovom zariadení v cestnej doprave tak, že sa nevzťahujú výlučne na „náradie a prístroje“, ale že zahŕňajú aj veci potrebné na vykonávanie stavebných prác ako sú stavebné materiály alebo káble, potrebné na vykonávanie prác, ktoré patria k hlavnej činnosti vodiča predmetného vozidla.